አደንዛዥ ዕፅ በማዘዋወር ወንጀል ክስ የተመሠረተበት ናይጄሪያዊ በጽኑ እስራት ተቀጣ
ልዩ ፈቃድ ከሌለ በስተቀር እንዳይዘዋወርና እንዳይሸጥ በሕግ ክልከላ የተጣለበትን የኮኬይን አደንዛዥ ዕፅ በማዘዋወር ወንጀል በኢትዮጵያ ፍርድ ቤት ክስ ተመሥርቶበት የነበረው ናይጄሪያዊ በጽኑ እስራት እንዲቀጣ ተወሰነ፡፡ሚስተር ማክ ኡጎ ኢዜ የታባለ ናይጄሪያዊ የኮኬይን ዕፅ ለማዘዋወር በማሰብ መጋቢት 18 ቀን 2010 ዓ.ም. ከብራዚል ሳኦፖሎ ወደ አገሩ ናይጄሪያ ሌጎስ ለመሄድ ቦሌ ዓለም አቀፍ አውሮፕላን ማረፊያ ለትራንዚት ባረፈበት ወቅት፣ በፀጥታ ሠራተኞች በተደረገበት ፍተሻ መያዙ በክሱ ተገልጿል፡፡ የወንጀል ድርጊቱም በሰውና በሰነድ ማስረጃ ስለተረጋገጠበት፣ የፌዴራል ከፍተኛ ፍርድ ቤት ልደታ ምድብ ስምንተኛ ወንጀል ችሎት በስምንት ዓመታት ከስድስት ወራት ጽኑ እስራትና በአሥር ሺሕ ብር እንዲቀጣ ውሳኔ ሰጥቷል፡፡ ፍርደኛው በውስጥ ሱሪው (ውስጥ) 60 ጥቅልና በሆዱ 37 ጥቅል በድምሩ 97 ጥቅሎች ወይም 2,099.96 ግራም ኮኬይን አደንዛዥ ዕፅ ደብቆ ለማሳለፍ ሲል መያዙን፣ ከሳሽ ዓቃቤ ሕግ በማስረጃ ማረጋገጡን ፍርድ ቤቱ በውሳኔው ገልጿል፡፡ ግለሰቡ መርዛማ ዕፆችን ማዘዋወርን በሚመለከት በወጣው አዋጅ ቁጥር 525(1) ሥር የተደነገገውን መተላለፉ በመረጋገጡ ቅጣቱ ተጥሎበታል፡፡ የፈጸመው ድርጊት በፍርድ ቤት ተነቦለት ድርጊቱን መፈጸሙን በማመኑ ፍርድ ቤቱ የዓቃቤ ሕግን፣ የሰውና የሰነድ ማስረጃ መስማት ሳይጠበቅበት ጥፋተኛ በማለት የጠቀሰውን የቅጣት ውሳኔ አስተላልፏል፡፡  